De tiltalte har ifølge anklageskriftet svindlet flere end 3.000 virksomheder, heriblandt flere nordjyske, til at donere godt 4,7 millioner kroner. Penge som de tiltalte sagde, der ville gå ubeskåret til kræftramte børn.

- Jeg blev fuldstændig afsindig rasende, jeg blev gal. Trine Hinrup genser pressedækningen fra sommeren for tre år siden. Det var første gang, hvor Foreningen for Danske Kræftramte Børn blev mistænkt og politianmeldt for indsamlingsfup. Hun er er af de mange, som er blevet snydt af foreningen. Trine Hinrup drev på dette tidspunkt selvstændig købmandsvirksomhed i Aalborg. For tre år siden blev hun kontaktet af en indsamler fra Foreningen for Danske Kræftramte Børn. - Der faldt jeg jo i med det samme, for det lød jo meget troværdigt. Det gik jo til et godt formål, så det kunne jeg ikke sige nej til. Det var jeg nødt til at sige ja til, så jeg gav 2.000 kroner, fortæller Trine Hinrup til TV2 Nord. Spor til Sydspanien Det er formanden og næstformanden i Foreningen for Danske Kræftramte Børn, der nu er tiltalt for bedrageri. - Der er påstand om fængselsstraf for groft bedrageri, hvor strafferammen er op til otte års fængsel. Hvor jeg vil lægge mig, kan jeg ikke udtale mig om på nuværende tidspunkt, siger senioranklager ved Fyns Politi, Heidi Colbæk. Politiets efterforskning viser, at kun godt en halv million kroner er gået til kræftramte børn, mens godt 4,2 millioner kroner er sat ind på tiltaltes konti. I mens har de boet og arbejdet i Sydspanien med deres medarbejdere. - Vi sidder en masse mennesker, man bare har kunne pumpe penge ud af. Penge som overhovedet ikke er blevet brugt til det, de skulle være brugt til. Jeg forstår ikke, at det kan lade sig gøre, siger Trine Hinrup. Krænket retsfølelse Først tre år efter de første anmeldelser er der altså rejst tiltale i sagen. - Der har været en stor og grundig efterforskning, blandt andet er der foretaget omkring 100 afhøringer i sagen, siger senioranklager ved Fyns Politi, Heidi Colbæk. Trine Hinrup sidder tilbage med en underlig følelse. Hun har fået svar på en masse spørgsmål, men hvorfor skulle det tage så lang tid. - Jeg mister lidt troen på retssikkerheden, fortæller Trine Hinrup. Sagen skal for retten i januar, og der er afsat seks retsdage.